钦定古今图书集成/理学汇编/学行典/第030卷 > 理数钤〈兑集下〉 > 《皇极起例》
## 钦定古今图书集成/理学汇编/学行典/第030卷 > 理数钤〈兑集下〉 > 《皇极起例》

皇极用卦之法，出于方外，《丹经》之遗意。其歌曰：“用卦
不用卦，须向卦中作。及其用卦时，用卦还是错。”此以
所得之卦变而合位，不用元卦，所谓用卦不用卦也。
又并两卦相合而交，取其正与悔各为一卦，以入既
济卦之四象，此须向卦中作也。已得四象，又以入挂
一卦而后用之，犹以用既济卦为错也。〈今附例于后〉
假如人来说少禀，就用“少”字算。少字书沼切，在二十
九。篠字韵，声属上声，音属齿音之第四声，属月日。声
轻乃夬卦，音属收齿轻乃《比》卦，以夬卦居左，比卦居
右，二卦相并，其外卦是《兑》，与坎合成《困》卦，其内是《干》，
与《坤》合成《否》卦。合既济图，是会之元之，运之元。《困》《否》
入挂一图，乃大有卦，断之曰吉也。其数六，兆五千万
亿。第四声属丁，齿音四，属亥，四与十，得五十六，数去
三十而用二十六乘之，则得一百兆之数也。数内隐
天山遁卦，功成身退之象也。

“假如人有事在心，忽闻牛叫。”叫字古吊切，在于八啸
字韵，声属去声，音属舌，音之第一，是声属月，辰乃《随》
卦，音属唇，音轻闭乃《观》卦，便以随卦居左，《观》卦居右，
二卦相并，其外卦是兑与巽，为《大过》，内卦是震与坤，
为《豫》卦则合《既济图》是会之世之世之元大过豫而
入挂一图，乃《既济》卦也。断之曰：“其事已成，在秋季尢”
吉。其数一万二千五百九十七亿一千一百万。其叫
字属第三声，丙子四音，已是二十八数，复以二十八
因之，则得其事之数三十五万二千九百一十九亿
三千六百万。又断之曰：“第三位空”，其事虽成于《同》《干》，
人有不足。又数内卦八百二十亿为地泽临，此八月
终之卦，至于八月有凶也。

声，括韵之平上去入音，括唇舌牙齿喉之开发收闭。
要其实则是《释音》之翻切字母也。如“徒红切是同”，因
徒音与红声切同字也。《皇极》则反由“同”字求其声，是
“红”为乾卦音，是“徒”为升卦，而得同字者，以天卦干，地
卦坤起数也。又如“下孟切行”是行，因下音与孟声切
行字也。《皇极》则由“行”字求其声，是“孟”为离卦音，是下
为艮卦而以天卦离地卦艮起数也。

《皇极》算气运之变迁，则四象自元之元顺念下去；若
算动植之物，则四象自世之世逆念上去。亦如用卦，
分大为小，则自上而下；长小为大，则自下而上也。
天下之物有形则有声有音，而能得其声音之所以
然者，吉凶可得而前知也。昔蔡邕过会稽柯亭，见亭
椽竹东闲第十六根，取之为笛，必有异声，后果验，世
号为“柯亭笛”，此以形而知其有声也。又见客邸中烧
焦桐木，以此木为琴，必有异音，后亦验。世号为“焦尾
琴”，此以动而知其有音也。邻人鼓琴，见螳螂捕蝉，听
其声而知其有杀心，此因声而知人之心也。

隋万宝尝听太常所奏之乐，泫然流涕。人问之，答曰：

王令言卧，听其子户外弹琵琶，作翻调《安公子曲》，大
惊曰：“此曲兴自早晚？”曰：“顷有之。”令言流涕，谓其子曰：
“汝慎勿从帝幸江都，必不返也。此曲宫声往而不返。”
后卒如其言。

唐李嗣真听乐声曰：“宫不召商，君臣乖也；角与征戾，
父子疑也。征声多且哀，若国家无事，太子必任其咎。”
俄而太子废矣。

唐神龙元年正月，享太庙，乐作，裴知古谓元行冲曰：
“金石谐婉，将有大庆，在唐室子孙乎？”是月，中宗复位。
人有乘马者，曰：“马鸣主必坠死。”见新婚，闻珮声，曰：“终
必离。”访之皆然。此皆以声音之数而推算之也。
《素问》《密语》之类，于术之理，可谓至已。〈密语启元子王冰所作〉《元
珠密语大要》论“气运五运，若甲己之岁，正二月起丙
丁火运，三四月，戊己土运统之；乙庚之岁，正二月起
戊己土运，三四月交庚辛金运统之”之类“六气。若子
午岁冬，自十二月中起，风木为天后闲气，次君火为
司天，次湿土为天前闲气；丑未之岁，自十二月中起，
君火为天后闲气，次湿土为司天，次相火为天前”闲
气之类。天之三气，其气自上而下，在人足三阳经受
之。地之三气，其气自下而上，在人足三阴经受之。《邵
子》曰：“天地之气，运北而南则治，南而北则乱，乱久则
复北而南矣。”天道人事皆然，推之历代，可见消长之
理也。

张氏衍义曰：“天地之运，自子至卯，为阴中之阳，自卯至午，为阳中之阳，自午至酉，为阳中之阴，自酉至子，为阴中之阴。阴中之阳，君子之道已长，而小人犹盛乱而将治也；阳中之阴，小人之道已长，而君子犹盛治而将乱也。阳中之阳，极治之运也，阴中之阴，极乱之运也，元会运世之数，一运当三百六十年，故可以” 消长之理推历代之治乱也。《先天图》自《泰》历《蛊》而至《否》，自《否》历《随》而至《泰》，即南北之运数也。

先天之学，心也。后天之学，迹也。“出入有无生死者，道
也。”

先天之学，乃是心法道之体也。后天之学，乃是效法道之用也。熊氏曰：“先天之学，非可言传，当以心意而领会。后天之学，文字可考，故其形迹可见，出而有为生，入而无则死” ，此皆阴阳屈伸之所为，故曰：“一阴一阳之谓道。”

《易》之生数一十二万九千六百，总为四千三百二十
世，此消长之大数，演三十年之辰数，即其数也。岁三
百六十日，得四千三百二十辰，以三十乘之，得其数
矣。凡甲子甲午为世首，此为经世之数，始于日甲月
子星甲辰子。又云：“此经世日甲之数，而月子星甲辰
子从之也。”

“岁，三百六十日” ，以十二乘日也。又以三十乘岁，则其三十年之辰数矣，即世数也。自甲子至癸巳，甲午至癸亥，皆三十也，故以二甲为世首。按《世纪》自洪荒混沌之时，有曰盘古氏，即前一元之末会也。继天而开，于子之半，则有天皇氏兄弟十二人，即十二支也。各一万八千岁，当作一千八百岁，即经世月子会也。地“辟于丑之半，则有地皇氏，兄弟十一人，去子一位而言也，亦各一千八百岁，即《经世》月丑会也。人生于寅之半，则有人皇氏” ，犹一年之雨水时也。兄弟九人，分长九州，自寅之半至戌之半，凡九会，九人分九会，长治九州也。唐虞之际，正当巳会之终，犹一年之芒种，而时正清和也。至夏禹八年甲子，又自午之半交午，会夏、商、周、秦、两汉、三国、两晋、南北朝、隋、唐、五代、宋、元，至明朝洪武十七年甲戌第十一运，至弘治十七年甲子，为第五世，犹一年夏至后十一日辰时也。直至戌之半，人始不生，犹一年之霜降而万物不生也。至亥之半，人皇九人，分长始毕，而天翻地覆为混沌。至子之半，又开天矣。

按：“《先天图》六十四卦，除乾坤离坎四卦不用，馀六十卦，三百六十爻布诸一运三百六十年之中，凡六年有馀而当一卦，一年有馀而当一爻，三十年半而当五卦，其半所以为闰馀。三百六十五年有奇而当六十卦，其五有奇所以为闰差。此《干》之所以全用，《离坎》之所以半用” 也。于此可以推历代之治乱矣。

邵伯温曰：“元会运世之数，大而不可见；分釐丝毫之
数，小而不可察。所可得而数者，即日月星辰而知之
也。一世有三十岁，一月有三十日，故岁与日之数三
十。一岁有十二月，一日有十二辰，故月与辰之数十
二。推而上之，得元会运世之数。推而下之，得分釐丝
毫之数三十。与十二反复相乘，为三百六十。故元会
运、世、岁、月、日、辰”，八者之数，皆三百六十。以三百六十
乘三百六十，为十二万九千六百。故《元》有十二万九
千六百岁，会有十二万九千六百月，运有十二万九千六百日，世有十二万九千六百辰，岁有十二万九
千六百分，月有十二万九千六百釐，日有十二万九
千六百毫，辰有十二万九千六百丝，皆天地自然。非
假智营力索。而“天地之运。日月之行。气朔之盈虚。五
星之伏见朓朒屈伸。”交食浅深之数。莫不由此。

朱子曰：“《经世书》以十二辟卦管十二会，绷定时节，却就中推吉凶消长。” 尧时正是乾卦九五爻，论十二卦，则阳始于子而终于巳，阴始于午而终于亥。论四时之气，则阳始于寅而终于未，阴始于申而终于丑。此二说者，虽若小差，而所争不过二位。盖子位一阳虽生而未出乎地，至寅位泰卦则三阳之生方出地上，而温厚之气从此始焉。巳位乾卦六阳虽极，而温厚之气未终，故午位一阴虽生，而未害于阳，必至未位《遁卦》，而后温厚之气始尽也。其午位阴已生，而严凝之气及申方始。亥位六阴虽极，而严凝之气至丑方尽。义亦仿此。盖地中之气难见，而地上之气易识，故周人以建子为正，虽得天统，而孔子论为邦，乃以夏时为正，盖取其阴阳始终之著明也。按图以推，其说可见。